ภาษีมรดกที่มากสุด ในประวัติศาสตร์เกาหลีใต้ และของโลก
รู้หรือไม่ว่ามรดกจากบรรพบุรุษ ใช่ว่าทายาทจะได้มรดกเต็มจำนวน เพราะในบางประเทศ รัฐบาลก็มีการเรียกเก็บภาษีมรดก ซึ่งจะมีการคิดอัตราภาษีมรดกที่แตกต่างกันออกไป  แล้วถ้าการเก็บภาษีมรดกนั้น เกิดขึ้นกับตระกูลที่รวยที่สุดในประเทศ และตระกูลนั้นยังอยู่ในกลุ่มประเทศที่มีอัตราภาษีมรดกสูงที่สุดในโลก  ภาษีมรดกนั้นก็จะมีมูลค่ามากกว่า 3 แสนล้านบาท ซึ่งมูลค่าขนาดนี้พอ ๆ กับทรัพย์สินของบุคคลที่รวยที่สุดของหลายประเทศเลยทีเดียว
28 เม.ย. 2564

ภาษีมรดกที่มากสุด ในประวัติศาสตร์เกาหลีใต้ และของโลก /โดย ลงทุนแมน
รู้หรือไม่ว่ามรดกจากบรรพบุรุษ ใช่ว่าทายาทจะได้มรดกเต็มจำนวน
เพราะในบางประเทศ รัฐบาลก็มีการเรียกเก็บภาษีมรดก
ซึ่งจะมีการคิดอัตราภาษีมรดกที่แตกต่างกันออกไป
แล้วถ้าการเก็บภาษีมรดกนั้น เกิดขึ้นกับตระกูลที่รวยที่สุดในประเทศ
และตระกูลนั้นยังอยู่ในกลุ่มประเทศที่มีอัตราภาษีมรดกสูงที่สุดในโลก 
ภาษีมรดกนั้นก็จะมีมูลค่ามากกว่า 3 แสนล้านบาท
ซึ่งมูลค่าขนาดนี้พอ ๆ กับทรัพย์สินของบุคคลที่รวยที่สุดของหลายประเทศเลยทีเดียว
แล้วทายาทตระกูลนั้นคือใคร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
จริง ๆ แล้ว การเก็บภาษีมรดก ถูกเสนอให้ใช้เพื่อเป้าหมายหลัก
ในเรื่องการช่วยกระจายรายได้และความมั่งคั่ง ให้มีความเท่าเทียมกันมากขึ้น
ซึ่งในแต่ละประเทศ ก็มีระบบการคิดภาษี และข้อกำหนดด้านอัตราภาษี ที่แตกต่างกันออกไป
เราลองมาดูอันดับประเทศที่เก็บภาษีมรดกสูงที่สุดในโลก 5 อันดับแรก
โดยข้อมูลจะเป็นอัตราภาษีขั้นสูงสุดของแต่ละประเทศ
ญี่ปุ่น 55%
เกาหลีใต้ 50%
ฝรั่งเศส 45%
สหราชอาณาจักร 40%
สหรัฐอเมริกา 40%
ในขณะที่ประเทศไทยของเรา มีการเรียกเก็บภาษีมรดกขั้นสูงสุดที่ 10%..
โดยเรื่องการเก็บภาษีมรดกด้วยอัตราที่สูงขนาดนี้ ก็กำลังเป็นที่พูดถึงอย่างมากในประเทศเกาหลีใต้ 
ตั้งแต่ช่วงปลายปีที่แล้ว สืบเนื่องมาจากการเสียชีวิตของบุคคลที่ร่ำรวยที่สุดในประเทศนั่นเอง
เมื่อปลายเดือนตุลาคมที่ผ่านมา คุณ Lee Kun-hee
ประธานกรรมการและทายาทรุ่นที่ 2 ของ Samsung Group ได้เสียชีวิตลง
เขาคนนี้ คือผู้ที่ปลุกปั้นแบรนด์ Samsung จนเป็นที่รู้จักและยอมรับไปทั่วโลก
และยังครองตำแหน่งมหาเศรษฐีที่รวยที่สุดในเกาหลีใต้มาอย่างยาวนาน
มูลค่าทรัพย์สินทั้งหมด ณ เดือนตุลาคม ปี 2020 อยู่ที่ 6.6 แสนล้านบาท
นั่นจึงทำให้เรื่องที่คนจับตามองไม่ใช่เรื่องที่ว่าใครจะมารับตำแหน่งประธานบริษัทต่อ 
เพราะเป็นที่แน่ชัดแล้วว่าผู้มารับช่วงต่อก็คือลูกชายเพียงคนเดียวของเขา 
ซึ่งเป็นรองประธานกรรมการอยู่ก่อนแล้ว
แต่สิ่งที่คนสนใจ ก็คือการถ่ายโอนมรดกของเขาต่อให้กับทายาท
ซึ่งมันจะตามมาด้วยการจ่ายภาษีมรดกมูลค่ามหาศาล
โดยภาษีมรดกนี้ จะถูกเรียกเก็บจากผู้ที่ได้รับมรดก ซึ่งก็ได้แก่ คุณ Hong Ra-hee ภรรยา
คุณ Lee Jae-yong ลูกชายคนโต รองประธานกรรมการ Samsung Electronics
คุณ Lee Boo-jin ลูกสาวคนโต ประธานกรรมการและซีอีโอ Hotel Shilla 
คุณ Lee Seo-hyun ลูกสาวคนรอง ประธาน Samsung Welfare Foundation
เมื่อ Samsung เป็นตระกูลรวยที่สุดในประเทศ 
แน่นอนว่าต้องถูกคิดอัตราภาษีขั้นสูงสุดที่ 50%
โดยคิดภาษีจากหลักทรัพย์ อสังหาริมทรัพย์ และทรัพย์สินอื่น ๆ
ในขณะที่ประเทศเกาหลีใต้ มีข้อกำหนดเพิ่มเติมในส่วนของมรดกที่เป็นหุ้นว่า 
หากคนที่ได้หุ้นเป็นมรดก จนกลายเป็นผู้ถือหุ้นที่ใหญ่ที่สุดของบริษัท
จะโดนคิดภาษีเพิ่มอีก 20%
ซึ่งหลังจากการจัดสรรมรดกแล้ว คุณ Lee Jae-yong ลูกชายคนโต 
จะกลายเป็นผู้ถือหุ้นใหญ่สุดของ Samsung Electronics และบริษัทในเครือ 
นั่นหมายความว่ามรดกส่วนนี้จะโดนเก็บภาษีเพิ่มอีก 20%
ทำให้เมื่อคิดรวมภาษีทั้งก้อนแล้ว 
ครอบครัวของคุณ Lee Kun-hee ทั้งหมด
จะถูกคิดภาษีมรดกด้วยอัตราเฉลี่ยกว่า 60%
สูงกว่าอัตราที่สูงที่สุดในโลก ที่ 55% ของญี่ปุ่นเสียอีก
แล้วภาษีที่ต้องจ่าย คิดเป็นเงินเท่าไร ?
การประเมินมูลค่าหุ้นที่ได้รับเป็นมรดก จะคิดจากราคาเฉลี่ย
โดยใช้วันที่ตลาดเปิดทำการล่าสุดก่อนการเสียชีวิต คือวันที่ 23 ตุลาคม 2020 เป็นวันฐาน
และคำนวณราคาเฉลี่ย จากราคาปิดเป็นเวลาทั้งหมด 4 เดือน
นับไป 2 เดือนก่อนหน้า และ 2 เดือนหลังจากวันฐาน
นั่นคือราคาเฉลี่ยของราคาปิดระหว่างวันที่ 24 สิงหาคม ถึง 22 ธันวาคม 2020
เมื่อคำนวณจากราคาเฉลี่ยดังกล่าวแล้ว
หุ้นที่ตกทอดเป็นมรดก จะมีมูลค่ากว่า 5.33 แสนล้านบาท
โดยภาษีมรดกที่ทายาท Samsung ต้องจ่ายทั้งหมด 
ถูกคิดในอัตราภาษีมรดกกว่า 60%
จึงทำให้ภาษีที่ต้องจ่ายมีมูลค่ามากถึง 3.36 แสนล้านบาท
ซึ่งมูลค่าดังกล่าวไม่เพียงแต่เป็นภาษีมรดกที่มีมูลค่ามากสุดในประวัติศาสตร์เกาหลีใต้ 
แต่ยังนับเป็นหนึ่งในภาษีมรดกที่มีมูลค่ามากสุดในโลกอีกด้วย
ก่อนหน้านี้ ภาษีมรดกที่มากที่สุดในเกาหลีใต้ เป็นการจ่ายภาษีของทายาท LG Group
จากการที่คุณ Koo Bon-moo ทายาทรุ่นที่ 2 และประธานกรรมการในขณะนั้น 
เสียชีวิตลงในปี 2018 คิดมูลค่าภาษีได้เป็น 25,800 ล้านบาท
นั่นหมายความว่าภาษีที่ทายาท Samsung ต้องจ่าย มีมูลค่ามากกว่าของกลุ่ม LG ถึง 13 เท่า
คำถามต่อมาคือ จะเตรียมเงินมาจากที่ไหน ?
ปกติแล้วความมั่งคั่งเหล่านี้ ส่วนมากจะอยู่ในรูปของการถือหุ้น
อาจมีอสังหาริมทรัพย์หรือทรัพย์สินมีค่าอื่น ๆ เช่น งานศิลปะ ร่วมด้วย
ซึ่งเงินสดที่มีอยู่ ไม่เพียงพอจะจ่ายภาษี
ทางเลือกหลัก ๆ มีอยู่ 2 ทาง
ทางเลือกแรก คือขายหุ้นบางส่วนออกมา โดยเลือกขายหุ้นบริษัทในเครือที่ไม่ใช่ธุรกิจหลัก
แต่วิธีการนี้มีข้อเสียที่สำคัญก็คือ เมื่อจำนวนหุ้นที่ถืออยู่ลดลง 
อำนาจในการบริหารก็ลดลงตามไปด้วย 
จึงไม่ใช่ทางออกที่ดีเท่าไรนัก
อีกทางเลือกหนึ่ง คือโหวตในที่ประชุมผู้ถือหุ้น ให้เพิ่มการจ่ายเงินปันผล 
ในระดับที่เพียงพอต่อการช่วยจ่ายภาษี ซึ่งส่วนใหญ่ก็มองว่าผู้เสียภาษีคงต้องเลือกวิธีนี้
และนั่นจึงสะท้อนให้เห็นจากที่ราคาหุ้นของ Samsung Electronics ปรับเพิ่มขึ้น
หลังมีข่าวการเสียชีวิตของคุณ Lee Kun-hee 
ส่วนหนึ่งเพราะเก็งกำไรเรื่องการเพิ่มการจ่ายเงินปันผล เพื่อมาจ่ายภาษีมรดก
โดยทายาท Samsung จะเริ่มจ่ายภาษีก้อนแรกในสิ้นเดือนนี้ จากภาษีทั้งหมด 6 ก้อน ที่สามารถแบ่งจ่ายได้ภายใน 5 ปี
สรุปแล้ว
แม้การจากไปของคุณ Lee Kun-hee จะทำให้ลูกชายอย่างคุณ Lee Jae-yong ได้รับมรดกเป็นหุ้นใน Samsung Electronics และบริษัทในเครือไปเกือบทั้งหมด แต่เขาก็ไม่สามารถก้าวขึ้นมาเป็นคนที่รวยที่สุดในเกาหลีใต้ได้ เพราะการต้องจ่ายภาษีมรดกที่มูลค่ามากที่สุดในประวัติศาสตร์นั่นเอง
เหลือความพีกตอนจบ
ไม่ว่าคุณ Lee Jae-yong จะอยู่อันดับ 4 หรืออันดับ 1 แต่ตอนนี้เขาคงไม่ได้มีโอกาสทำอะไรกับทรัพย์สินของเขาไปสักพัก เพราะตอนนี้เขากำลังโดนจำคุก 2 ปีครึ่ง จากการติดสินบนประธานาธิบดีหญิงเกาหลีใต้คนก่อนชื่อ Park Geun-hye..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-